૬ જૂનના રોજ સાંજે પાંચ કલાકે રાજસ્થાનના ગંગાનગર ખાતે રહેલા વિનોદકુમાર શ્રીકૃષ્ણલાલ મેઘવાલે સેલ્ફ ડ્રાઈવ માટે મારુતિ બ્રેઝા કાર બૂક કરાવી હતી. એમએચ-૧૪-જીડી-૯૧૩૫ નંબરની આ કાર સરગાસણ ચોકડી ખાતેથી સેલ્ફ ડ્રાઈવ માટે વિનોદુકુમારને અપાઈ હતી. કારમાં કંપનીના નિયમ મુજબ જીપીએસ સીસ્ટમ મૂકાઈ હતી. રાત્રે ૧૦.૧૯ કલાકે આ સીસ્ટમ બંધ થયાનો મેસેજ આવતાં ગાડીનું લાસ્ટ લોકેસન ચેક કરવામાં આવ્યુ હતું. જેમાં અમદાવાદ-પાલનપુર હાઈવે નજીક કાર હોવાનું જણાયુ હતું. તરત જ વિનોદકુમારનો મોબાઈલ પર સંપર્ક કરાયો હતો, પરંતુ તેમનો ફોન બંધ આવ્યો હતો. એક મહિના જેટલો સમય થવા છતાં તેમણે કાર પરત ન કરતાં કંપનીના લીગલ ડીપાર્ટમેન્ટની સલાહથી છેતરપિંડીની ફરિયાદ નોંધાવવામાં આવી છે. ઉલ્લેખનીય છે કે, બે દિવસ અગાઉ પણ આ કંપનીએ છેતરપિંડીની ફરિયાદ નોંધાવી હતી. જેમાં ૧૪મી મેના રોજ અમદાવાદના પંચવટી રો હાઉસમાં રહેતા પ્રિકેશ ચંપકલાલ શાહે કંપનીની સાઈટ પરથી સેલ્ફ ડ્રાઈવ માટે મહિન્દ્રા સ્કોર્પિયો કાર બુક કરાવી હતી. ૧૪મીએ સાંજે છ કલાકે પ્રિકેશે પાર્કિગ પરના કર્મચારીને પુરાવો આપીને સ્કોર્પિયો કાર નં- કેએ-૩૧-એએ-૭૯૦૬ લીધી હતી. બુકિંગની શરત મુજબ ૧૫મીએ સાંજે છ કલાકે કાર પરત કરવાની હતી, પરંતુ પ્રિકેશ કાર લઈને ગાયબ થઈ ગયો હતો.